## Pravilnik o priznanjima i nagradama za dostignuća na području zaštite okoliša

### NN 17/1996 (1.3.1996.), Pravilnik o priznanjima i nagradama za dostignuća na području zaštite okoliša

# **DRŽAVNA UPRAVA ZA ZAŠTITU OKOLIŠA**

Na temelju odredbe članka 44. st. 3 Zakona o zaštiti okoliša
("Narodne novine", br. 82/94) ravnatelj Državne uprave za zaštitu okoliša
donosi

## **PRAVILNIK**

### **O PRIZNANJIMA I NAGRADAMA ZA DOSTIGNUĆA NA PODRUČJU ZAŠTITE OKOLIŠA**

Članak 1.

Priznanja i nagrade za dostignuća na području zaštite okoliša
dodjeljuju se prigodom 5. lipnja, Svjetskog dana zaštite okoliša.

Godišnje se može dodijeliti najviše osam nagrada i dvadeset četiri
priznanja za dostignuća na području zaštite okoliša.

Priznanja i nagrade za dostignuća na području zaštite okoliša
mogu se dodjeliti fizičkim i pravnim osobama.

Članak 2.

Nagrada se dodjeljuje u obliku plakete a priznanje u obliku povelje.
Plaketa je, rad akademskog kipara prof. Želimira Janeša.

Članak 3.

Plaketa je izrađena u bronci. Ima postolje u obliku polovice nepravilne
osmerokutne prizme, a iz postolja se uzdiže stup koji nosi plaketu u obliku
medaljona. Na prednjoj strani medaljona izrađen je apstraktni reljefni
prikaz koji dijeli krug na dvije nepravilne polovice. Na stražnjoj strani
plakete nalazi se reljefni prikaz koji simbolično prikazuje okoliš
(planine, šume, polja, naselja, rijeke, mora, zrak, ptice) na dlanovima
ljudskih ruku. Promjer medaljona je 11,5 cm. Postolje je dužine 7,0 a širine
3,5 cm. Ukupna visina plakete je 16 cm. Na postolju plakete uz natpis "za
okoliš" svake se godine dopisuje tekuća godina.

Članak 4.

Povelja se tiska na tvrdom papiru dužine 35 a širine 25 cm u zlatnoj
i srebrnoj boji, a na sredini je otisnut prikaz predloška plakete iz članka
3. ovoga Pravilnika.

Povelja tiskana u zlatnoj boji uvijek se dodjeljuje uz nagradu.

Povelja tiskana u srebrnoj boji dodjeljuje se dvojici od tri predloženika
koji su ušli u najuži izbor za nagradu.

Članak 5.

Priznanja i nagrade za dostignuća na području zaštite okoliša
dodjeljuju se za:

\_ ostvarivanje preventive od onečišćenja okoliša,

\_ najpovoljnija rješenja u proizvodnim postupcima u odnosu na okoliš,

\_ razvojne i istraživačke projekte u zaštiti okoliša,

\_ razvoj sustava i edukacije o zaštiti okoliša u odgojno-obrazovnom
procesu,

\_ doprinos pojedinca za razvoj i unapređenje zaštite okoliša ili
za doprinos u međunarodnoj suradnji u zaštiti okoliša,

\_ doprinose stručnih i drugih društava, udruga i nevladinih organizacija
za razvoj i unapređenje zaštite okoliša.

Priznanja i nagrade iz stavka 1. ovoga članka dodjeljuju se osobito
za dostignuća na području zaštite biološke i krajobrazne raznolikosti,
turizma, poljoprivrede, šumarstva, industrije, energetike, zaštite voda
i mora, odgoja i obrazovanja te gospodarenja otpadom.

Članak 6.

Priznanja i nagrade za dostignuća na području zaštite okoliša
mogu se dodijeliti ako udovoljavaju uvjetu zdravog i održivog razvoja u
smislu Zakona o zaštiti okoliša.

Priznjanja i nagrade za dostignuća na području zaštite
okoliša mogu se dodijeliti ako dostignuće za koje se dodjeljuju ne
proizlazi samo iz profesionalnih i zakonskih obveza već je rezultat
dodatnog rada i zalaganja fizičke i pravne osobe na području
zaštite okoliša.

Članak 7.

Prijedlozi za dodjelu priznanja i nagrada za dostignuća na području
zaštite okoliša prikupljaju se putem javnog natječaja.

Javni natječaj za dodjelu priznanja i nagrada za dostignuća
na području zaštite okoliša raspisuje Državna uprava za zaštitu
okoliša najkasnije do 15. ožujka tekuće godine.

U tekstu natječaja objavljuju se uvjeti, područja, postupak
i rok za dostavu prijedloga za dodjelu priznanja i nagrada prema ovome
Pravilniku s tim da rok za dostavu prijedloga ne može biti kraći
od 30 dana.

Javni natječaj iz stavka 1. ovoga članka mora se objaviti
u glasilu "Okoliš" Državne uprave za zaštitu okoliša i najmanje još jednom
javnom glasilu.

Članak 8.

Prijedlog za dodjelu priznanja i nagrada za dostignuća na području
zaštite okoliša mogu podnositi fizičke i pravne osobe.

Članak 9.

Prijedlog za dodjelu priznanja i nagrada za dostignuća na području
zaštite okoliša mora se obrazložiti u pisanom obliku.

Prijedlog mora sadržavati:

\_ ime/naziv i adresu predloženika,

\_ opis dostignuća koje se predlaže za dodjelu priznanja i nagrada
(ne više od tri kartice teksta) te naznaka područja za koje se predlaže,

\_ sažetak opisa predloženog dostignuća (ne više od 200 riječi),

\_ pisanu izjavu predloženika da želi sudjelovati u postupku izbora na
način propisan ovim Pravilnikom,

\_ ime/naziv i adresu predlagatelja,

\_ ime ovlaštene osobe u pravnoj osobi za davanje eventualno potrebnih
dodatnih obrazloženja.

Uz prijedlog se mogu dostaviti i drugi prilozi.

Članak 10.

Pravovremeno pristigle prijedloge razmatra Komisija za dodjelu priznanja
i nagrada za dostignuća na području zaštite okoliša (u daljnjem
tekstu: Komisija).

Ako podneseni prijedlog ne sadrži sve podatke iz članka 9. stavka
2. ovoga Pravilnika Komisija može zatražiti dopunu od predlagatelja u roku
od 7 dana.

Ukoliko predlagatelj u roku iz stavka 2. ovoga članka ne dopuni
prijedlog, smatrat će se da prijedlog nije podnesen.

Odluku o dodjeli priznanja i nagrada za dostignuća na području
zaštite okoliša donosi Komisija, prema ovom Pravilniku.

Članak 11.

Komisija ima najmanje pet članova. O broju članova Komisije
odlučuje ravnatelj Državne uprave za zaštitu okoliša (u daljnjem
tekstu: ravnatelj).

Članove Komisije imenuje ravnatelj. Prilikom imenovanja članova
Komisije mora se voditi računa o zastupljenosti državnih tijela,
nevladinih organizacija, stručnih institucija, sredstava javnog
izvješćivanja i tvrtki uzimajući u obzir područje iz
članka 5. stavak 2. ovoga Pravilnika.

Članak 12.

Komisija radi i odlučuje na sjednicama.

Komisiji predsjeda ravnatelj Državne uprave za zaštitu okoliša.

U slučaju odsutnosti predsjednika, Komisiju vodi zamjenik predsjednika
kojega članovi Komisije biraju na prvoj sjednici.

O radu Komisije vodi se zapisnik.

Stručne i administrativno-tehničke poslove za pripremu
sjednica Komisije obavljaju djelatnici Državne uprave za zaštitu okoliša,
a prema potrebi i vanjski suradnici po odluci ravnatelja.

Komisija donosi poslovnik o svom radu.

Članak 13.

Odluke Komisije valjane su ako za njih glasuje većina svih članova
Komisije.

Članovi Komisije odlučuju o dodjeli priznanja i nagrada
javnim glasovanjem.

Član Komisije koji se ne suglasi s odlukom Komisije može tražiti
da se njegovo izdvojeno mišljenje s obrazloženjem unese u zapisnik sjednice
Komisije.

Članak 14.

Komisija ocjenu dostignuća na području zaštite okoliša
za koje se predlaže dodjela priznanja i nagrada može zatražiti od stručnih
institucija ili pojedinaca.

Članak 15.

Nakon razmatranja svih pristiglih prijedloga za dodjelu priznanja i
nagrada iz članka 5. ovoga Pravilnika Komisija obavlja uži odabir
od po tri predloženika za svaku nagradu.

Konačni odabir Komisija obavlja nakon provedenog razgovora s
predloženicima koji su ušli u uži izbor, prema stavku 1. ovoga članka.

Prijedlog za dodjelu priznanja i nagrada mora biti pisano obrazložen.

Komisija nije dužna u pisanom obliku obrazložiti prijedloge za dodjelu
priznanja i nagrada onima koji nisu ušli u uži izbor.

Odluka o dodjeli priznanja i nagrada za dostignuća na području
zaštite okoliša objavljuje se u glasilu "Okoliš" Državne uprave za zaštitu
okoliša i najmanje još jednom javnom glasilu.

Članak 16.

Kada podneseni prijedlozi ne udovoljavaju za dodjelu priznanja i nagrada
propisanim ovim Pravilnikom, Komisija može donijeti odluku da se priznanje
i nagrada ne dodjeljuje.

Članak 17.

Imena i/ili naziv nagrađenih, članovi Komisije dužni su čuvati
kao tajnu do dana svečane podjele.

Imena i/ili nazivi tri predloženika koji su ušli u uži izbor za dodjelu
priznanja i nagrada objavljuju se na konferenciji za tisak prije svečane
dodjele.

Članak 18.

Priznanja i nagrade za dostignuća u zaštiti okoliša uručuje
ravnatelj Državne uprave za zaštitu okoliša na javnoj svečanoj sjednici
prigodom Svjetskog dana zaštite okoliša.

Članak 19.

Ovaj Pravilnik stupa na snagu danom objave u "Narodnim novinama".

Klasa: 061-01/96-01/01 Urbroj: 531/1-03-96-05 Zagreb, 26. veljače
1996.

V. d. ravnatelj Državne uprave za zaštitu okoliša**mr. Nenad Mikulić,** v. r.

---

Pravilnik, NN 17/1996-303